дзяржаўная ўстанова адукацыі “Вучэбна-педагагічны комплекс Крэўскі яслі-сад-сярэдняя школа”

Кляўцова Вольга Іосіфаўна, намеснік дырэктара па вучэбнай рабоце

Прадмет: чалавек і свет

Клас: III

Тэма: Формы зямной паверхні

Мэта: пазнаёміць з формамі зямной паверхні нашай краіны і іх асаблівасцямі.

Задачы:

- развіваць уменні самастойнай працы з падручнікам, уменні самакантролю і самаацэнкі;

- выхоўваць беражлівыя адносіны да прыроды роднага краю, адказнасць за яе стан;

- вучыць бачыць прыгажосць і непаўторнасць прыроды роднага краю.

Вучэбна-метадычнае забеспячэнне ўрока: вучэбны дапаможнік “Чалавек і свет. 3 клас”

Абсталяванне: малюнкі форм паверхні, карткі з заданнямі для самастойнай працы, тэсты.

Ход урока

1. Арганізацыйны этап.

- Я сёння рада вас вітаць на ўроку “Чалавек і свет”, які прысвечаны вывучэнню нашай краіны, спадчыны і яе прыродных таямніц.

- Ці ўсе ведаюць яе назву? (Рэспубліка Беларусь)

- Чым яна вас кранае, вабіць? (Прыродаю). Я запрашаю вас здзейсніць захапляльнае падарожжа па роднай краіне не выходзячы з класа.

2. Этап актуалізацыі набытых ведаў і ўменняў

Бліц-турнір

- Якім колерам на карце (глобусе) паказаны ўчасткі вады? (Блакітным)

- Якімі колерамі на карце (глобусе) паказана суша? (Зялёным, жоўтым, карычневым)

- Колькі на Зямлі акіянаў і мацерыкоў? (4 і 6)

- Самы вялікі і глыбокі акіян? (Ціхі)

- Самы маленькі акіян? (Паўночны Ледавіты)

- Самы вялікі мацярык? (Еўразія)

- Самы маленькі мацярык? (Аўстралія)

- Самы спякотны мацярык? (Афрыка)

- Самы халодны мацярык? (Антарктыда)

- На якім мацерыку знаходзіцца РБ? У якой частцы свету? (Еўразія, амаль у цэнтры Еўропы)

- З якімі суседзямі мяжуе? (Расіяй, Украінай, Польшчай, Латвіяй, Літвой)

Верш Ю. Свіркі:

Мяжуе з Польшчай, Украінай,

Расіяй, Латвіяй, Літвой.

Твой родны край, твая Айчына-

Жыццё тваё і гонар твой.

І ты яе запомні імя,

Як неба, сонца і зару.

Твая зямля, твая Радзіма

Названа светла - Бе-ла-русь.

3. Падрыхтоўка вучняў да работы на асноўным этапе.

- Прырода нашай краіны цудоўная і непаўторная, а паверхня Зямлі разнастайная.

(На дошцы напісаны словы: раўніна, горы, узгорак, плоская раўніна, узгорыстая раўніна, карта) Знайсці лішняе слова (карта)

- Што яднае астатнія словы? Якімі агульнымі словамі можна іх назваць? (Формы паверхні)

4. Паведамленне тэмы урока. Пастаноўка задач урока.

- Як вы думаеце, якая тэма нашага ўрока? (“Формы паверхні Зямлі”) .Сёння на ўроку мы пазнаёмімся з формамі паверхні, якія існуюць

у Еўропе.

-Якія задачы паставім перад сабой?

Мы даведаемся …

Чым падобныя …

Чым адрозніваюцца …

-Навошта вывучаць формы паверхні Зямлі? (пры выбары месца для будаўніцтва дарог, будынкаў, заводаў, электрастанцый. Вельмі важна устанавіць, ці ёсць на мясцовасці ўзгоркі ці нізіны.)

5. Этап засваення новых ведаў.

- З якімі формамі паверхні вы пазнаёміліся на экскурсіі? (Узгоркі, раўніны)

Раўніна

- Як вы думаеце, на якой паверхні знаходзіцца наша вёска? Выберыце правільны адказ:

1. Горы

2. Раўніна

3. Нізіна

Абагульняюцца адказы вучняў і правільны варыянт - 2 (раўніна)

- Якая галоўная прымета раўніны? (Адказы вучняў)

Адказы вучняў параўнаюцца з тэкстам вучэбнага дапаможніка (с.25)

- Паглядзіце на малюнкі і адкажыце на пытані:

Якія раўніны паказаны на малюнку?

Чым адрозніваюцца паверхні дзвюх раўнін?

Чаму на другім малюнку раўніна называецца ўзгорыстай?

-Знойдзем адказ на пытанне ў падручніку: Якая раўніна называецца плоскай?(Выберыце самыя важныя словы)

-Якая раўніна называецца ўзгорыстай? (Важныя словы)

*Работа ў групах. Гульня “Выберы патрэбнае”*

На картках запісаны словы: невялікія ўзвышэнні, роўная, як стол, узгоркі, раўніна, узгорыстая раўніна, плоская раўніна, участкі раўнін.

1 група: складае апісанне плоскай раўніны.

2 група – узгорыстай. (Вучні падкрэсліваюць патрэбныя словы)

!!!!Бягучая рэфлексія

-Чаму была прысвечана гэтая частка урока?

-Якія бываюць раўніны?

-Якім колерам на карце пазначаны раўніны? (Адказы дзяцей)

Узгорак

На дошцы малюецца крывая лінія, якая напамінае ўзгорак.

-Што гэта азначае? (Адказы дзяцей).

Вучням прапаноўваецца малюнак узгорка

-Што ўяўляе сабой узгорак? (Адказы дзяцей)

(с.26)-Звернемся да падручніка, прачытаем азначэнне.

-Кожны ўзгорак мае часткі: падэшва, схіл, вяршыня (малюнак на с.27).

-Што такое вяршыня?

-Што такое падэшва?

-Што такое схіл?

Бягучая рэфлексія: Падпісаць на малюнку часткі ўзгорка.

*Фізкультхвілінка* (дзеці выконваюць адпаведныя рухі парамі)

Я – гара, а я – нізіна.

Я - ўзвышша, а я – раўніна.

Я – падэшва, а я – вяршыня.

Разам усе мы адпачнём,

Працаваць дружней пачнём.

Горы

Загадка

Носіць бабка снежную шапку.

Каменныя бакі схаваны ў аблокі. (Гара)

Вучні параўнаюць малюнак узгорка і гары і адказваюць на пытанні: “Чым падобныя гара і ўзгорак?”

Праблемныя пытанні: “Чым адрозніваецца гара ад узгорка?”, “У якім выпадку мы можам узвышэнне назваць гарой?”

(самастойна)Вучні чытаюць тэкст пра горы на с.27-28 (да абзаца аб нізкіх і высокіх горах).

-Якой вышыні бываюць горы? (Высокія і нізкія). Якая гара самая высокая ў свеце? Знайдзіце ў тэксце і прачытайце. (Гара Джамалунгма, 8848 метраў) (

- Знайдзіце на фізічнай карце Рэспублікі Беларусь самы высокі пункт Беларусі. (Гара Дзяржынская, 345 м)

Чым адрозніваюцца высокія горы ад нізкіх? (Востраканцовымівяршынямі, крутымі схіламі)

Бягучая рэфлексія

Чаму быў прысвечаны гэты этап урока?

Чым горы адрозніваюцца ад раўнін?

- Якім колерам яны пазначаны на карце? (Адказы дзяцей).

5.Этап першаснай праверкі разумення вывучанага.

Гульня “Распазнай па апісанню”

1.Узвышэнне над навакольнай мясцовасцю вышынёй 170 м – гэта…(узгорак).

2. Вялікія ўчасткі зямной паверхні з амаль роўнай паверхняй – гэта…(раўніна).

3.Узвышэнне вышынёй ад падэшвы да вяршыні 450 м – гэта…(гара).

6.Этап замацавання новых ведаў і спосабаў дзеяння.

Тэст

1. Карычневым колерам на карце паўшар’яў пазначаны:

а) раўніны

б) узгоркі

в) горы

2. Вялікія ўчасткі зямной паверхні з роўнай або слабахвалістай паверхняй называюцца…

а) горы

б) раўніны

в) узгоркі

3. Калі вышыня ўзвышэння на паверхні Зямлі не перавышае 200 метраў, то гэта -…

а) раўніны

б) узгоркі

в) горы

4. Самая высокая частка ўзгорка называецца…

а) вяршыня

б) падэшва

в) схіл

5.Чым гара адрозніваецца ад узгорка?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. Паверхня Рэспублікі Беларусь …

а) гарыстая

б) раўнінная

Ключ (самаправерка, самаацэнка)

Адказы:

1. в

2. б

3. б

4. а

5. Вышынёй

6. б

7. Этап інфармацыі аб дамашнім заданні.

Прачытаць тэксты на с.25-29, адказаць на пытанні.

8. Этап падвядзення вынікаў урока.

Настаўнік аналізуе работу класа і асобных вучняў, выстаўляе адзнакі.

9. Этап рэфлексіі.